Mestská časť Bratislava – Nové Mesto

Materiál na rokovanie 
miestneho zastupiteľstva
dňa 14. 04. 2015

Etický kódex voleného predstaviteľa mestskej časti Bratislava-Nové Mesto

Predkladá: 								Materiál obsahuje:
Mgr. Rudolf  Kusý							1. Návrh uznesenia
starosta  mestskej časti						2. Dôvodová správa 
Bratislava-Nové Mesto						3. Text etického kódexu

Spracovateľ:
Ing. Stanislav  Winkler
zástupca starostu MČ B-NM

Apríl 2015 

Návrh uznesenia 

Miestne zastupiteľstvo

s c h v a ľ u j e 

Etický kódex voleného predstaviteľa mestskej časti Bratislava-Nové Mesto

- bez pripomienok
- s pripomienkami

Dôvodová správa 

Mestská časť Bratislava-Nové Mesto už od roku 2011 vedie aktivity s cieľom  posilniť transparentnosť a otvorenosť konania samosprávy mestskej časti. V hodnotení samospráv sa naša mestská časť umiestňuje na popredných miestach v rámci Slovenskej republiky. 

Zmyslom zavedenia etického kódexu starostu a poslancov je posilnenie prehľadného a transparentného riadenia a rozhodovania v miestnej samospráve ako základne pre znižovanie korupcie na danej úrovni verejného riadenia. 

Jedným z odporúčaných opatrení je prijatie Etického kódexu voleného predstaviteľa - vychádzajúceho z modelového Európskeho kódexu správania pre miestnych a regionálnych volených predstaviteľov, ktorý prijal Kongres miestnych a regionálnych orgánov Rady Európy v roku 2000, zároveň rešpektuje všetky právne predpisy SR. 

	Materiál bol predložená na pripomienkovanie do všetkých komisií miestneho zastupiteľstva a bol predmetom rokovania miestnej rady dňa 31.03.2015, ktorá odporúča materiál schváliť.

 MESTSKÁ  ČASŤ  BRATISLAVA - NOVÉ  MESTO

Etický kódex voleného predstaviteľa
mestskej časti Bratislava-Nové Mesto

My, volení predstavitelia mestskej časti Bratislava-Nové Mesto (starosta mestskej časti a  poslanci Miestneho zastupiteľstva), s cieľom získať pri výkone funkcie (ďalej len „funkcia“) dôveru verejnosti a neustále ju posilňovať prostredníctvom jej transparentnosti a otvorenosti, sa hlásime k tomuto etickému kódexu a čestne vyhlasujeme, že sa ním počas výkonu funkcie budeme riadiť. 

Článok I.
Základné ustanovenia

1. Etický kódex voleného predstaviteľa samosprávy (ďalej len "kódex") je zovšeobecnením hodnôt, princípov a pravidiel správania, ktorými sa riadi počas výkonu svojej funkcie každý volený predstaviteľ mestskej časti Bratislava-Nové Mesto (ďalej len „MČ“). 
2. Cieľom kódexu je definovať základné etické princípy a štandardy správania, ktorých dodržiavanie sa očakáva  od volených predstaviteľov pri výkone ich funkcie. 
3.  Pre ciele tohto kódexu  sa  pod pojmom volený predstaviteľ rozumie starosta MČ Bratislava-Nové Mesto,
poslanec Miestneho zastupiteľstva mestskej časti Bratislava-Nové Mesto (ďalej v texte len „MZ“). 

Článok II.
Prvenstvo práva a verejného záujmu

1. Volený predstaviteľ vykonáva svoju funkciu vždy v súlade s Ústavou Slovenskej republiky, zákonmi a ostatnými všeobecne záväznými právnymi predpismi. 
2. Pri plnení svojich funkcií volený predstaviteľ koná v záujme obyvateľov MČ a zdrží sa akéhokoľvek konania, ktoré by ohrozilo dôveryhodnosť jeho funkcie a samosprávy. 
3.  Volený predstaviteľ si váži hodnotu služieb poskytovaných samosprávou a preto sa za každých okolností
správa tak, aby vystupoval ako osoba, na ktorú sa obracia verejnosť s dôverou.

Článok III.
Etické princípy

Volený predstaviteľ: 
1. si plní svoje povinnosti a vykonáva svoje práva s rozvahou a pre verejné blaho. K rozhodovaniu pristupuje s náležitou starostlivosťou, zodpovedne a nestranne, pričom zohľadňuje všetky dostupné informácie týkajúce sa danej veci s vedomím znášať zodpovednosť za svoje rozhodnutia a konanie, 
2. nezneužíva svoju funkciu priamo ani nepriamo na dosiahnutie neoprávnených záujmov. Zdrží sa takého správania, ktoré by priamo alebo nepriamo uprednostňovalo jeho osobný  záujem, záujem jemu blízkych osôb ani iných fyzických  alebo právnických osôb s cieľom získať priamu alebo nepriamu neoprávnenú výhodu alebo majetkový prospech, 
3. deklaruje pravdivo každoročne svoje majetkové pomery, podáva oznámenia funkcií, zamestnaní a činností v súlade s ústavným zákonom o ochrane verejného záujmu pri výkone funkcií verejných funkcionárov. Oznámenia sú registrované komisiou na ochranu verejného záujmu pri výkone funkcií volených funkcionárov MZ. 
4. oznámi osobný (majetkový, rodinný) záujem na verejných záležitostiach , o ktorých sa dozvedel a na ktorých riešení z titulu výkonu funkcie sa zúčastňuje.
5. pri výkone svojich rozhodovacích právomocí koná výlučne na základe objektívne zistených skutočností, v súlade zo zákonom, bez osobnej zaujatosti alebo predsudkov, zdrží sa rozhodnutí, ktoré by priamo alebo nepriamo neoprávnene zvýhodňovali jeho osobu, osoby jemu blízke, alebo iné fyzické alebo právnické osoby s cieľom získať priamu  alebo nepriamu výhodu alebo majetkový prospech, 
1
6. odmieta prijať osobné dary alebo výhody od osôb požadujúcich protislužby od MČ, ktorých cieľom je ovplyvniť jeho správanie pri výkone funkcie,
7. rešpektuje nezávislosť, právomoci a výsady iných volených predstaviteľov a od zamestnancov MČ, nepožaduje úkony, ktoré by mu prinášali priamy alebo nepriamy majetkový prospech, alebo z ktorých skupiny ľudí odvodzujú priame či nepriame výhody, ani im nebude napomáhať porušovať princípy stanovené v tomto kódexe, 
8. je pripravený odpovedať na otázky obyvateľov MČ alebo médií o výkone svojej funkcie, pričom ale zároveň v súlade s príslušnými právnymi predpismi nezverejňuje informácie, ktoré sú týmito právnymi predpismi označované ako dôverné, sú predmetom obchodného tajomstva alebo sa týkajú súkromného života iných osôb, 
9. pri hlasovaní sa riadi  podľa svojho najlepšieho vedomia a svedomia s dôrazom na to, či navrhované rozhodnutie je objektívne a pre MČ prospešné,
10.  na verejnosti vystupuje kultivovane, dôveryhodne, tolerantne, objektívne a zásadovo a chráni dobré meno MČ, 
11.  podporuje budovanie a posilňovanie transparentného samosprávneho systému, 
12.  pri výkone funkcie je povinný zdržať sa akéhokoľvek konania, ktoré je právnym predpisom definované ako korupčné alebo nelegálne. 

Článok IV.
Konflikt záujmov

1. Pri výkone svojej funkcie koná volený predstaviteľ vždy so zreteľom na verejný záujem. Získané informácie nevyužíva na získanie priameho či nepriameho neoprávneného osobného prospechu a / alebo  v prospech iných jemu blízkych osôb, ani ich nezneužíva. Osobný záujem zahŕňa akúkoľvek neoprávnenú výhodu pre jeho rodinu, jemu blízke osoby alebo fyzické a právnické osoby, s ktorými má obchodné  vzťahy. 
2. Ak má volený predstaviteľ priamy alebo nepriamy osobný záujem vo veciach, ktoré sú predmetom rokovania orgánov MČ, oznámi túto skutočnosť na rokovaní MZ, resp. komisii na ochranu verejného záujmu pri výkone funkcií verejných funkcionárov MZ. Volený predstaviteľ sa zaväzuje spraviť všetko pre elimináciu konfliktu záujmov najmä pri nakladaní s majetkom MČ a hospodárení s verejnými finančnými prostriedkami. 

Článok V.
Zneužitie funkcie verejného činiteľa

1. Volený predstaviteľ rozhoduje o hospodárnom použití finančných prostriedkov alebo majetku MČ v súlade s platnými právnymi predpismi, všeobecne záväznými nariadeniami a koná vždy v prospech verejného záujmu, pričom dohliada na čerpanie rozpočtu a koná tak, aby bola dodržaná finančná disciplína, ktorá garantuje riadenie verejných finančných zdrojov a majetku. 
2. Volený predstaviteľ sa zdrží akéhokoľvek konania, ktoré by mohlo viesť k priamemu alebo nepriamemu zneužívaniu finančných prostriedkov alebo majetku MČ pre neoprávnené osobné záujmy jeho, jeho príbuzných alebo osôb jemu blízkych. 
3. Volený predstaviteľ nikdy nezneužíva informácie získané pri výkone funkcie pre získanie osobného prospechu alebo pre prospech jemu blízkych osôb ani iných jemu blízkych právnických alebo fyzických osôb.
4. Volený predstaviteľ pri plnení svojich úloh postupuje efektívne a hospodárne a zároveň dohliada, aby zamestnanci MČ postupovali rovnako.
5. Volený predstaviteľ nebude prijímať žiadne opatrenia ani rozhodnutia, ktoré po skončení výkonu funkcie  ho v porovnaní s inými osobami neoprávnene zvýhodňujú v budúcom osobnom alebo profesionálnom živote. 

2

Článok VI.
Kontrola

1. Volený predstaviteľ pri výkone svojej funkcie postupuje otvorene a transparentne a nebráni vykonaniu kontroly alebo kontrolného opatrenia, poskytuje orgánu externej alebo vnútornej kontroly všetky jemu dostupné informácie, s ktorými disponuje, alebo ktoré predmetný orgán požaduje alebo považuje za dôležité v rozsahu a obsahu príslušných právnych predpisov. 
2. Volený predstaviteľ podporuje demokratickú kontrolu formou slobodného prístupu k informáciám v súlade s príslušnými právnymi predpismi Slovenskej republiky.

Článok VII.
Zverejnenie rozhodnutí a informácií

1. Volený predstaviteľ je pripravený odpovedať na otázky obyvateľom MČ, vysvetľovať a preukazovať opodstatnenosť a oprávnenosť každého svojho rozhodnutia resp. svojho stanoviska. Nezatajuje žiadne informácie alebo úkony, pokiaľ mu to neukladá príslušný právny predpis. 

Článok VIII.
Rešpektovanie úloh zamestnancov MČ 

1.  Pri výkone svojej funkcie volený predstaviteľ rešpektuje úlohy a povinnosti zamestnancov MČ a na ich žiadosť im poskytne preukázateľne potrebné informácie za účelom plnenia ich pracovných úloh. 
2. Volený  predstaviteľ  za  žiadnych  okolností  nevyžaduje  od  zamestnancov  MČ  porušovanie, nedodržiavanie a/alebo obchádzanie platných právnych predpisov a ďalších všeobecne záväzných noriem s cieľom získať priamy alebo nepriamy prospech sebe, jemu blízkym osobám a iným fyzickým alebo právnickým osobám. 
3. Volený predstaviteľ podporuje opatrenia, ktoré vedú k zvýšeniu efektívnosti práce a flexibility pri výkone práce zamestnancov MČ a uplatňuje princípy ich pozitívnej motivácie.
4. Starosta MČ prijíma zamestnancov do pracovného pomeru  v súlade s príslušnými právnymi predpismi podľa jasne definovaných, transparentných postupov navrhnutých tak, aby bol prijatý najlepší kandidát podľa špeciálnych potrieb príslušného útvaru, resp. odboru/ referátu miestneho úradu. 
5. Pracovné výkony a správanie sa zamestnancov MČ posudzuje starosta bez predsudkov a zaujatosti, objektívne, transparentne a v súlade s platnou legislatívou. Tieto posúdenia je pripravený vysvetliť aj zdôvodniť. 

Článok IX.
Pravidlá upravujúce volebnú kampaň

1. Volený predstaviteľ počas výkonu funkcie nepoužíva finančné prostriedky MČ, ani majetok MČ v prospech volebnej kampane svojej alebo iného kandidáta. 
2.  Volený predstaviteľ počas výkonu funkcie žiadnym spôsobom nenúti obyvateľov MČ hlasovať inak, ako podľa ich vlastného slobodného rozhodnutia. 
3. Volený predstaviteľ sa nesnaží získať hlasy voličov ohováraním iných kandidátov, využívaním násilia alebo vyhrážaním, navádzaním na porušovanie volebných pravidiel alebo výsledkov volieb, prísľubom finančných prostriedkov alebo iných darov či zvýhodnenia pri výkone svojej budúcej funkcie. 

3

X.
Záverečné ustanovenia

1. Volený predstaviteľ sa stotožňuje s princípmi tohto kódexu a podporuje jeho princípy osobným príkladom. Pri výkone funkcie je pripravený riadiť sa jeho ustanoveniami. 
2. Volený predstaviteľ zachováva, ctí platné právne predpisy, najmä tie, ktoré upravujú oblasť samosprávy. Dbá na riadny chod celej samosprávy. 
3. Volený predstaviteľ si váži mandát získaný v slobodných a demokratických voľbách a správa sa primerane svojej funkcii verejného činiteľa. 
4. Volený predstaviteľ sa pri výkone svojej funkcie v záujme kvalifikovaných rozhodnutí neustále vzdeláva, získava zdroje nových informácií a komunikuje s inými samosprávami za účelom výmeny skúseností. 
5. Volený predstaviteľ sa angažuje za budovanie a posilňovanie samosprávneho systému ako základu demokraticky usporiadanej spoločnosti. 
6. Volený predstaviteľ podporuje prijatie opatrení s cieľom oboznamovať s ustanoveniami tohto kódexu verejnosť, miestne média a zamestnancov MČ. 
7. Tento kódex bol prijatý na zasadnutí Miestneho zastupiteľstva mestskej časti Bratislava-Nové Mesto dňa ................ uznesením č. ................. a nadobúda účinnosť dňom  ................... 
8. Tento kódex bude po podpise trvale zverejnený na internetovej stránke mestskej časti Bratislava-Nové Mesto.

Mgr. Rudolf  Kusý
          starosta  mestskej časti
							         Bratislava-Nové Mesto

Bratislava    14.04.2015

4